Panchayat Election 2023 | Medinipur | কোলাঘাটে বিজেপির হয়ে প্রচার নির্দল প্রার্থীর

মেদিনীপুর: বিজেপিকে (BJP) ভোট দেওয়ার আবেদন জানিয়ে প্রচার করছেন নির্দল প্রার্থী (Independent Candidate)। এমনই অভিনব ছবি ধরা পড়ল কোলাঘাটে (Kolaghat)। সেখানে পঞ্চায়েত সমিতির ২৩ নম্বর আসনে নির্দল প্রার্থী হিসেবে প্রতিদ্বন্দ্বিতা করছেন মদন কুমার মণ্ডল। তাঁর প্রচারের ফ্লেক্সে লেখা রয়েছে, আমাকে ভোট দেবেন না, ভোট দিন বিজেপিকে। মদনের এই প্রচার সাড়া ফেলে দিয়েছে এলাকায়।

কেন মদনের এহেন প্রচার? স্থানীয় সূত্রের খবর, বিজেপির বহু দিনের সক্রিয় কর্মী মদন একসময় কোলাঘাট মণ্ডল-৪ এর সাধারণ সম্পাদকও ছিলেন। দলের অনুমতি নিয়েই তিনি মনোনয়নপত্র পেশ করেছিলেন। কিন্তু শেষ পর্যন্ত দলীয় প্রতীক পাননি মদন। ওই আসনে বিজেপির টিকিট আন বিশ্বজিৎ মণ্ডল। মদন নির্দল প্রার্থী হিসেবে ভোটের ময়দানে লড়াই করছেন।

মদনের দাবি, শেষ মুহূর্তে মনোনয়নপত্র প্রত্যাহার করার সুযোগ হয়নি তাঁর। তাই অটো রিকশা চিহ্নে নির্দল প্রার্থী হিসেবে লড়ছেন তিনি। কোলাঘাট পঞ্চায়েত সমিতির ২৩ নম্বর আসনের অধীনে কুশাড়, যোগীবেড়, ,ধর্মবেড়, ক্ষেত্রহাট, পারুলিয়া ও পাথুরিয়া বুথে প্রচুর ফ্লেক্স পড়েছে মদনের। তাতে একটাই কথা লেখা, আমাকে নয়, ভোট দিন বিজেপিকে। মদন বলেন, আমি বিজেপিতে ছিলাম, আছি এবং থাকব।

মদনের এই সততাকে স্বাগত জানিয়েছেন বিজেপির কোলাঘাট ব্লক আহ্বায়ক তথা জেলা সহসভাপতি তুষার দোলুই। তিনি বলেন, যেকোনও কারণেই হোক মদন দলের প্রতীক পাননি। বহু জায়গায় দলীয় প্রতীক না পেয়ে যেখানে অনেকে নির্দল বা গোঁজ হিসেবে দাঁড়িয়ে পড়েছেন, সেখানে মদনের দলের প্রতি এই আনুগত্য সত্যিই শেখার মতো।